Areenan ja Iskun tonteille 1 300 asukasta – Tältä näyttää uuden Jäähallinkaaren ja Hervannan valtaväylän risteys

Hervannan valtaväylän suunnasta uusi alue näyttäisi tältä. Uusi Jäähallinkaari yhtyy Hervannan valtaväylään Hakametsän jäähallin risteyksen kohdalla. Tampereen kaupunki

Petteri Mäkinen

Uusia asuinkerrostaloja ja liiketiloja mahdollistava asemakaavamuutos nykyisten Iskun ja Tampereen Areenan tonteille etenee.

Yhdyskuntalautakunta hyväksyi tiistaina Kaleva-Hakametsän paikalliskeskusta vahvistavan asemakaavaehdotuksen asetettavaksi nähtäville. Kaavaehdotus menee vielä nähtävillä olon jälkeen kaupunginhallituksen ja valtuuston hyväksyttäväksi.

Sammonkadun itäpäähän, Sarvijaakonaukion raitiotien vaihtopysäkin lähiympäristöön on syntymässä yleiskaavan mukainen Kaleva–Hakametsä -paikalliskeskus. Uusi katuyhteys Jäähallinkaari mahdollistaa uusien asuin- ja liikekortteleiden rakentamisen nykyisten Iskun ja Tampereen Areenan tonttien alueille, Kalevan puistoalueisiin tukeutuen.

Jäähallinkaaren ja Hervannan valtaväylän uusi, nelihaarainen tasoliittymä parantaa Hakametsän hallialueen liikenteellistä saavutettavuutta ja mahdollistaa alueen maankäytön kehittämisen.

Jäähallinkaareen tukeutuvat liikenteellisesti vähittäiskaupan suuryksikölle osoitettu liikerakennusten korttelialue sekä asuin- ja liikekorttelialueet. Asemakaavalla muodostetaan lisäksi uusi Pelikatu Kissanmaan puolelle Hervannan valtaväylää sekä uutta, Pellervonpuistoon liittyvää puistoaluetta sekä suojaviheralueita.

Alueelle on suunniteltu laadukkaat kävelyn ja pyöräilyn yhteydet, hulevesien hallinta- ja meluntorjuntaratkaisut sekä huomioitu uuden rakentamisen liittyminen Kalevan kulttuuri- ja viherympäristöön. Sammonkadun varrelle sijoittuva uusi rakentaminen rajaa kaupunkitilallisesti ja -kuvallisesti syntyvän paikalliskeskuksen pohjoisreunaa.

Asuinkerrosalaa on yhteensä 51 100 kerroneliömetriä, mikä merkitsee noin 1300 uutta asukasta alueelle. Asuinkerrostalojen korttelialueelle on osoitettu rakennusoikeutta yhteensä 29 700 kerroneliömetriä. Asuin-, liike- ja toimistorakennusten korttelialueelle on osoitettu rakennusoikeutta yhteensä 22 220 kerrosneliömetriä, josta on käytettävä vähintään 820 kerrosneliömetriä liike-, toimisto- tai työtiloina, jotka sijoittuvat katutasoon.

Asuinkorttelialueille osoitetut suurimmat sallitut kerrosluvut vaihtelevat 6 ja 13 kerroksen välillä. Korttelialueiden autopaikat (n. 480 kpl) sijaitsevat pihakannen alla pääosin yhdessä, osittain kahdessa tasossa.

Liikerakennusten korttelialueelle, jolle saa sijoittaa vähittäiskaupan suuryksikön, on osoitettu rakennusoikeutta yhteensä 8000 kerrosneliömetriä. Rakennusoikeudesta saa käyttää 1000 kerrosneliömetriä päivittäistavarakaupan tiloihin ja 7000 kerrosneliömetriä tilaa vaativan kaupan tiloihin. Liikerakennusten korttelialueelle osoitettu suurin sallittu kerrosluku on kaksi. Korttelialueen autopaikat sijaitsevat rakennuksen alla.

Asemakaavaluonnos oli helmi-maaliskuussa 2018 nähtävillä, ja siitä pidettiin myös yleisötilaisuus. Asemakaavaehdotusta tarkennettiin saadun palautteen pohjalta. Muun muassa korkeampi rakennusmassa (kerrosluku 12) Sammonkadulla siirrettiin ehdotusvaiheessa kauemmas Kauppaoppilaitoksesta Sammonkadun ja Rieväkadun risteykseen Rieväkadun päätteeksi.

Katualueiden yleissuunnitelmaa ja lähiympäristösuunnitelmaa tarkistettiin muun muassa pyöräilyjärjestelyjen ja korkeusasemien osalta. Kaupunkimallilla on havainnollistettu asuinkorttelin sekä yleisten alueiden suunnitteluratkaisuja.

Aloitteita alueen asemakaavan muutoksesta ovat tehneet Tampereen kaupungin kuntatekniikka- ja liikennesuunnitteluyksikkö sekä tonttien vuokraoikeuden haltijat.